paragraph_text: Životinje su živa bića koja svoju energiju ne dobivaju fotosintezom, nego se hrane drugim životinjskim ili biljnim organizmima, a za disanje trebaju kisik. Izdišu ugljikov dioksid koji je potreban biljkama da bi proizvele kisik. Većina životinja je pokretna i ima osjetila. Sve životinje se kreću da bi mogle naći hranjive tvari, jedinku suprotnog spola za razmnožavanje i pobjeći od neprijatelja. Gotovo sve životinje imaju neki oblik spolnog razmnožavanja, mogu biti muškog ili ženskog spola. Pojedine stanice i organi specijalizirani su za razmnožavanje. Mnoge životinje također imaju sposobnost nespolnog razmnožavanja. To se može dogoditi putem partenogeneze, kojom su plodna jaja proizvedena bez parenja.